Oorsaak van Potch-hoërskoolbrand nog nie bekend | Maroela Media
Lee-Roy Pretorius, woordvoerder van die Tlokwe-brandweer, het Vrydag aan Maroela Media gesê kenners is steeds besig om die oorsaak van die brand te ondersoek.
"Die gebou wat gefynkam word [vir leidrade] is nogal groot en dit is moeilik om te bepaal hoe lank die ondersoek sal duur, maar ons behoort teen volgende week meer wys te wees. In dié stadium kan ons nog nie 'n voorlopige oorsaak identifiseer nie," het hy gesê.
Intussen het die plaaslike gemeenskapskoerant, Potchefstroom Herald, berig die oorsaak is vermoedelik 'n kortsluiting.
Maroela Media het Donderdag berig brandbestryders het in die vroeë oggendure nagenoeg twee uur lank gespook om die brand in bedwang te bring.
Die brandweer is omstreeks 03:20 na die skool ontbied en met hul aankoms was die 113 jaar oue administratiewe gebou in ligte laaie.
"Die administratiewe gebou is losstaande van die res van die skool en bestaan onder meer uit die ontvangskamer en 'n paar kantore, waaronder die hoof se kantoor. Dié gedeelte is in die brand verwoes," het Pretorius toe gesê.
Die brand is omstreeks 05:30 in bedwang gebring en brandbestryders kon keer dat die brand na die personeelkamer, biblioteek en res van die skool versprei. Die meerderheid van die skool se argiewe kon darem gered word, hoewel van die argiewe waterskade opgedoen het.